9.12.2022
FI
Euroopan unionin virallinen lehti
C 469/11
b) Kehitetään oppijalähtöisiä ja osallistaviin ja relationaalisiin pedagogiikkoihin perustuvia opetussuunnitelmia sekä mahdollistetaan monipuoliset ja yksilölliset opetus- ja oppimismuodot.
Lasten ja nuorten aktiivista osallistumista oppimateriaalien kehittämiseen olisi tarpeen mukaan harkittava erityisesti kiusaamisen ehkäisemiseen, sosiaaliseen ja tunnekasvatukseen, konfliktien ratkaisemiseen ja ennakkoluulojen voittamiseen tarkoitettujen resurssien osalta.
c) Sisällytetään sosiaalinen ja tunnekasvatus, kiusaamisen ehkäiseminen ja fyysinen ja mielenterveys opetussuunnitelmiin varhaiskasvatuksesta toisen asteen koulutukseen.
d) Vahvistetaan opetuskielen (-kielten) osaamista arvostaen ja tukien samalla oppijoiden kielellistä monimuotoisuutta jatko-oppimista ja koulumenestystä edistävänä pedagogisena voimavarana.
Tähän voivat sisältyä esimerkiksi aiemman kielitaidon arviointi, vahva tuki oppijan äidinkielellä (ensimmäisellä kielellä) ja opetuskielellä, mahdollisuus saada kotikielen opetusta sekä mekanismit, joilla tuetaan siirtymistä vastaanottoluokkien ja tavallisten luokkien välillä eri koulutusasteilla tapauksen mukaan.
e) Tuetaan erityisesti pakolaisten ja vastikään saapuneiden maahanmuuttajien opetuskielen omaksumista integroimalla heidät varhain tavallisiin luokkiin ja opetussuunnitelmiin ja tarjoamalla henkilökohtaista lisätukea asianmukaisella tasolla sosiaalisen ja akateemisen oppimisen nopeuttamiseksi.
Kielellisen ja akateemisen tuen ja uraohjauksen jatkuva saatavuus kaikilla koulutustasoilla sekä kulttuurienvälinen kasvatus ja vanhempien osallistuminen voivat myös olla avainasemassa.
f) Edistetään vuorovaikutteisia ja elämyksellisiä sekä kulttuuriset ja kielelliset näkökohdat huomioivia pedagogisia lähestymistapoja oppijoiden itsenäisyyden ja oppimisestaan ottaman vastuun kehittämiseksi sekä heidän voimaannutta­ misekseen osallistumaan aktiivisesti osaamisensa kehittämiseen.
Tällaisia lähestymistapoja voivat olla mahdollisuudet monimuoto-oppimiseen (mukaan lukien digitaaliset resurssit sekä pääsy kirjastoihin, laboratorioihin, museoihin, muihin kulttuurilaitoksiin kuten musiikki- tai taidekouluihin, yhteisökeskuksiin ja luontoon), vammaisten tai erityisopetusta tarvitsevien oppijoiden tarpeiden huomioon ottaminen, oppimisajan ja -ympäristöjen joustava ja heterogeeninen organisointi, monitieteinen opetus ja oppiminen, yhteistoiminnallinen oppiminen ja vertaistuki sekä avustavien teknologioiden käyttö vammaisten oppijoiden apuna.
g) Edistetään henkilökohtaiset oppimistarpeet ja -polut huomioivia ja niitä tukevia arviointikäytäntöjä erityisesti hyödyntämällä laajasti formatiivista ja jatkuvaa arviointia sekä yhdistämällä useita digitaalisia ja ei-digitaalisia muotoja ja välineitä (esimerkiksi portfolioita, vertaisarviointia ja itsearviointia), jotka ovat osallistavia, kulttuuriset näkökohdat huomioivia ja osallistumiseen perustuvia.
Puuttumistoimenpiteet
h) Luodaan kouluihin puitteita, joissa tarjotaan kohdennettua tukea kaikille oppijoille, joilla on oppimisvaikeuksia tai jotka ovat vaarassa alisuoriutua, monitieteisen ja tiimilähtöisen lähestymistavan avulla (esimerkiksi koko koulun kattavat vanhempien osallistumisen ohjelmat, mentorointiohjelmat, mukaan lukien vertaismentorointi, tukihenkilöstön käyttöönotto, lisäoppimisaika lukuvuoden aikana ja/tai loma-aikana ja pääsy muihin oppimisympäristöihin).
i) Tarjotaan osallistavissa ja saavutettavissa ympäristöissä tehostettua yksilöllistä tukea oppijoille, joilla on monitahoisia ja monimutkaisia tarpeita, mukaan lukien sosiaaliset, emotionaaliset ja mielenterveyteen liittyvät tarpeet (esimerkiksi henkilökohtainen ohjaus, yksilölliset oppimissuunnitelmat, erikoistuneen tunneterapeutin interventiot, psykotera­ peuttiset interventiot, monialaiset tiimit ja perhetuki).
j) Tarjotaan ratkaisuja koulutasolla tai yhteistyössä muiden toimijoiden kanssa oppijoille, joilla on sosioekonomisesta taustasta johtuvia perustarpeiden tyydyttämiseen liittyviä vaikeuksia (esimerkiksi oppimateriaalin puute, kuljetukseen liittyvät vaikeudet, nälkä, ravitsemus- ja univaje).
k) Tarjotaan kohdennettuja rahoitus- tai muita tukijärjestelyjä muita heikommassa asemassa oleville oppijoille, jotta heidän on helpompi jatkaa toisen ja korkea-asteen koulutukseen ja suorittaa tarvittavan pätevyyden tuovat toisen asteen opinnot.